804/2016

A ehf. krafðist þess aðallega að lóðarúthlutun RH á tiltekni lóð til T ehf. yrði felld úr gildi og leiguréttur A ehf. á lóðinni yrði viðurkenndur. Þá krafðist A ehf. þess að RB yrði bundinn af viðurkenningarkröfunni og að RH yrði gert skylt að afhenda lóðina til A ehf. gegn greiðslu lóðargjalda. A ehf. byggði á því að RB hefði gefið skuldbindandi loforð um lóðarúthlutun á lóðinni með bréfi 30. ágúst 2011 þar sem sagði að RH væri reiðibúin að úthluta A ehf. lóð fyrir verksmiðju á nánar tilgreindum stað. Í dómi Hæstaréttar kom fram að fallist væri á þá niðurstöðu héraðsdóms að fyrrgreind yfirlýsing hefði samkvæmt efni sínu ekki falið í sér skuldbindandi loforð um úthlutun lóðarinnar heldur aðeins viljayfirlýsingu um úthlutun hennar ef um semdist. Þá fengi það stoð í síðari samskiptum A ehf. og fyrirsvarsmanna RH og RB. Var RH, RB og T ehf. því sýknað af kröfum A ehf.

Dómur Hæstaréttar.

Mál þetta dæma hæstaréttardómararnir Þ-kk-nf Ö-kk-nf, Ó-kk-nf B-kk-nf Þ-kk-nf og V-kk-nf M-kk-nf M-kk-nf.

Áfrýjandi skaut málinu til Hæstaréttar 2. desember 2016 og gerir svofelldar dómkröfur: „Aðallega að felld verði úr gildi ráðstöfun Reykjaneshafnar á landsvæði lóðarinnar Berghólabrautar 4, það er lóðar nr. 4 í Helguvík, sem er 44.467 fermetrar, til Thorsil ehf. samkvæmt lóðar- og hafnarsamningi, dags. 11. apríl 2014. Jafnframt er þess krafist að viðurkenndur verði leiguréttur áfrýjanda að lóðinni Berghólabraut 4, það er lóð nr. 4 í Helguvík, sem tilgreind er 44.467 fermetrar og vísað er til í lóðarloforði stefnda Reykjaneshafnar dags. 30. ágúst 2011, í samræmi við almenna skilmála Reykjaneshafnar um lóðaúthlutun og lóðagjöld á árinu 2015 sem samþykktir voru í hafnarstjórn 10. desember 2014. Þá verði viðurkennt að stefndi Reykjanesbær er bundinn af viðurkenningarkröfum áfrýjanda. Jafnframt að stefnda Reykjaneshöfn sé skylt að afhenda lóðina Berghólabraut 4 til afnota fyrir áfrýjanda, gegn greiðslu áfrýjanda á 40% af heildarlóðaverði lóðarinnar samkvæmt almennum skilmálum Reykjaneshafnar um lóðaúthlutun og lóðagjöld á árinu 2015 sem samþykktir voru í hafnarstjórn 10. desember 2014, og nemur fjárhæð kr. 159.761.038,-, miðað við grunn byggingarvísitölu 605,4 stig, auk hækkunar vegna tengingar við byggingarvísitölu fram að uppkvaðningu dóms og að viðbættum virðisaukaskatti. Að breyting á deiliskipulagi Helguvíkur, iðnaðar og hafnarsvæði, samþykkt í bæjarstjórn Reykjanesbæjar 2. júní 2015, með skipulagsnúmerið 12758, samanber auglýsingu nr. 688/2015, í B-deild stjórnartíðinda, dags. 22. júlí 2015, verði ógilt með dómi. Til vara að felld verði úr gildi ráðstöfun Reykjaneshafnar á landsvæði lóðarinnar Berghólabrautar 4, það er lóðar nr. 4 í Helguvík, sem er 44.467 fermetrar, til Thorsil ehf. samkvæmt lóðar- og hafnarsamningi dags. 11. apríl 2014. Jafnframt að viðurkenndur verði leiguréttur áfrýjanda að 44.467 fermetra landsvæði norðan Stakksbrautar 9, sem afmarkað er sem lóð nr. 4 í deiliskipulagi Helguvíkurhafnar, dags. 5.2.2008, með skipulagsnr. 8827 og vísað er til í lóðarloforði stefnda dags. 30. ágúst 2011, í samræmi við almenna skilmála Reykjaneshafnar um lóðaúthlutun og lóðagjöld á árinu 2015 sem samþykktir voru í hafnarstjórn 10. desember 2014. Þá verði viðurkennt að stefndi Reykjanesbær er bundinn af viðurkenningarkröfum áfrýjanda. Jafnframt að stefnda Reykjaneshöfn sé skylt að afhenda 44.467 fermetra landsvæði norðan Stakksbrautar 9, sem afmarkað er sem lóð nr. 4 í deiliskipulagi Helguvíkurhafnar, dags. 5.2.2008, með skipulagsnr. 8827 og vísað er til í lóðarloforði stefnda dags. 30. ágúst 2011, til afnota fyrir áfrýjanda, gegn greiðslu áfrýjanda á 40% af heildarlóðaverði svæðisins samkvæmt almennum skilmálum Reykjaneshafnar um lóðaúthlutun og lóðagjöld á árinu 2015 sem samþykktir voru í hafnarstjórn 10. desember 2014 og nemur fjárhæð kr. 159.761.038,-, miðað við grunn byggingarvísitölu 605,4 stig, auk hækkunar vegna tengingar við byggingarvísitölu fram að uppkvaðningu dóms og að viðbættum virðisaukaskatti. Þá er til vara byggt á því að kröfur samkvæmt aðal- og varakröfu beinist að stefnda, Reykjanesbæ í stað Reykjaneshafnar.“ Þá krefst áfrýjandi að lokum málskostnaðar í héraði og fyrir Hæstarétti.

Stefndu krefjast staðfestingar héraðsdóms og málskostnaðar fyrir Hæstarétti.

Fallist er á þá niðurstöðu hins áfrýjaða dóms að yfirlýsing sú sem fram kom í tölvubréfinu 30. ágúst 2011 hafi samkvæmt efni sínu ekki falið í sér skuldbindandi loforð um úthlutun lóðarinnar að Berghólabraut 4 heldur aðeins viljayfirlýsingu um úthlutun hennar ef um semdist. Fær það stoð í síðari samskiptum áfrýjanda og fyrirsvarsmanna stefndu Reykjanesbæjar og Reykjaneshafnar. Samkvæmt þessu en að öðru leyti með vísan til forsendna hins áfrýjaða dóms verður hann staðfestur.

Áfrýjandi verður dæmdur til að greiða stefndu málskostnað fyrir Hæstarétti eins og í dómsorði greinir.

Dómsorð:

Hinn áfrýjaði dómur skal vera óraskaður.

Áfrýjandi, AGC ehf., greiði stefndu, Reykjaneshöfn og Reykjanesbæ, hvorum um sig 400.000 krónur og stefnda, Thorsil ehf., 500.000 krónur í málskostnað fyrir Hæstarétti.